सांसद न्यौपानेको प्रश्नः सिंहदरबारमा हाफपाइन्ट र चप्पल लगाउने सर्वसाधारणलाई किन प्रवेश दिइएन ?
प्रतिनिधिसभा बैठकमा आकस्मिक समयमा बोल्दै सांसद न्यौपानेले संसद भवनमा सर्वसाधारण जनतालाई चप्पल र हाफपाइन्ट लगाएर प्रवेश नदिएको भन्दै आपत्ति जनाएकी हुन् ।
काठमाडौँ — प्रतिनिधिसभा बैठकमा आकस्मिक समयमा बोल्दै सांसद न्यौपानेले संसद भवनमा सर्वसाधारण जनतालाई चप्पल र हाफपाइन्ट लगाएर प्रवेश नदिएको भन्दै आपत्ति जनाएकी हुन् ।उनले सांसदहरूले जुनसुकै प्रकारको पोसाक लगाएर पनि आउनसक्ने तर सर्वसाधारणको पोशाक हेरेर रोकिने गरेको भन्दै त्यसो गर्न नहुने बताइन् । उनले सांसद र मन्त्रीहरूले कस्तो पोसाक लगाएर आउनुपर्ने हो भन्ने रुलिङ हुनुपर्ने बताइन् । के भनिन् सांसद न्यौपानेले ?‘यो संसद‍्‍मा मर्यादित ड्रेस लगाएर आउने हामी कतिजना छौँ ? हामी साडीमा आउँछौँ कि ? कोट, पाइन्ट, टाई लगाएर आउँछौँ कि ? आफ्नो मातृड्रेस लगाएर आउँछौँ कि ? आज यो संसद्‍मा कोही फ्रक लगाएर आउनुभएको छ । कोही टिसर्ट र पाइन्ट लगाएर आउनुभएको छ । कोही जम्पर लगाएर आउनु भएको छ । हामीलाई चाहिँ सबै छुट ? अनि जनतालाई चाहिँ त्यसमा बन्देज ? नियम बनाउने हामी माननीयले चाहिँ जस्तो लगाएर यहाँ आएपनि भयो । नौरंगी फेसन लगाएर आएपनि हुन्छ हामीले चाहिँ केही गर्नु नपर्ने ? विचरा जनताहरू हाफपाइन्ट लगाएर प्रवेश नपाउने सिंहदरबारको ढोकामा । चप्पल लगाएर हेर्न नपाउने संसद् भवनमा । अत्यन्तै अप्ठ्यारो विषय हो । त्यसकारणले सभामुखमार्फत म प्रश्न पनि राख्न चाहन्छु सरकारलाई कारण के हो ? हाफपाइन्ट लगाएर भित्र जान नपाउने । हामी चाहिँ सबै ड्रेस लगाएर यहाँ आइरहेका छौँ । नेपालका सांसद र मन्त्रीले कस्तो ड्रेस लगाउँछ ? बाहिरतिर पनि हेरौँ । संसद पस्दा हामीले कस्तो ड्रेस लगाएर पस्नुपर्छ भन्ने सभामुखबाट रुलिङ होस् । सर्वसाधारण जनतालाई के कारणले रोक्यो त्यसमा म सरकारको ध्यानाकर्षण गराउन चाहन्छु ।’